SET พรุ่งนี้แกว่งในกรอบ เน้นลงทุนหุ้นผลตอบแทนระยะยาวดี
บล.โนมูระ พัฒนสิน มองแนวโน้มการลงทุนในวันพรุ่งนี้ (15 ก.ย.) คาดว่าจะแกว่งตัว พร้อมให้แนวรับ 1,360-1,365 จุด ส่วนแนวต้าน 1,385-1,390 จุด
14 ก.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (14 ก.ย.) อยู่ในภาพของการปรับฐานสวนทางตลาดในกลุ่ม TIP ที่บวกขึ้นมาได้ค่อนข้างดี ขณะที่ตลาดอื่นในภูมิภาคเอเชียวันนี้มีการเคลื่อนไหวทั้งในแดนบวก-ลบสลับกันประมาณ +0.5% ถึง -1.6%
ปัจจัยหลักมาจากความกังวลการปรับขึ้นอัตราดอกเบี้ยของสหรัฐฯที่ยังไม่ชัดเจน ขณะที่ บล.โนมูระฯ มองว่าธนาคารกลางสหรัฐฯ (FED) ยังไม่น่าเร่งขึ้นอัตราดอกเบี้ย เพราะอาจทำให้เงินดอลลาร์สหรัฐฯแข็งค่าเร็วขึ้นอีก และอาจทำให้เศรษฐกิจสหรัฐฯมีปัญหาได้
ทั้งนี้ ตลาดบ้านเรายังได้รับแรงกดดันจากหุ้นกลุ่มพลังงานที่ปรับตัวลง หลังช่วงบ่ายนี้ราคาน้ำมันในตลาดโลกแกว่งตัวลงไปอีก อย่างไรก็ตาม หุ้นหลายตัวมีแรงซื้อเข้ามาจากการเล็งผลในระยะยาว อาทิ หุ้น CPF และ ITD เป็นต้น
แนวโน้มการลงทุนในวันพรุ่งนี้ (15 ก.ย.) คาดว่าดัชนีจะแกว่งตัว พร้อมให้แนวรับ 1,360-1,365 จุด ส่วนแนวต้าน 1,385-1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.85 บาท ลดลง 0.15 บาท
CPF ปิดที่ 21.20 บาท เพิ่มขึ้น 0.90 บาท
PTT ปิดที่ 246.00 บาท ลดลง 5.00 บาท
AOT ปิดที่ 271.00 บาท ลดลง 10.00 บาท
AJD ปิดที่ 1.76 บาท ไม่เปลี่ยนแปลง
 
ที่มา: สำนักข่าวอินโฟเควสท์